U-I-421/02
Natisni
Opravilna št.:
U-I-421/02
Datum odločitve:
22. 9. 2005
ECLI:
ECLI:SI:USRS:2005:U.I.421.02
Akt:
Zakon o zakonski zvezi in družinskih razmerjih (Uradni list SRS, št. 15/76, 1/89, 14/89 – ur.p.b. ter Uradni list RS, št. 64/01, 16/04 in 69/04 – ur.p.b.) (ZZZDR), 3. in 16. čl.
Izrek:
Pobuda za začetek postopka za oceno ustavnosti 3. in 16. člena Zakona o zakonski zvezi in družinskih razmerjih (Uradni list SRS, št. 15/76, 1/89, 14/89 – ur.p.b. ter Uradni list RS, št. 64/01, 16/04 in 69/04 – ur.p.b.) se zavrže.
Evidenčni stavek:
Pobudnica v pobudi zlasti zatrjuje, da področje istospolnih partnerskih skupnosti ni pravno urejeno. Z uveljavitvijo Zakona o registraciji istospolne partnerske skupnosti  je bilo področje istospolnih partnerskih skupnosti urejeno. Pobudnica torej več ne izkazuje  pravovarstvene potrebe za začetek postopka za oceno ustavnosti izpodbijanih določb ZZZDR.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Tatjana Greif, Ljubljana
Datum vloge:
13. 12. 2002
Vrsta odločitve:
sklep
Vrsta rešitve:
zavrženje
Dokument:
US25010
Dokument v PDF obliki:
U-I-421-02.pdf
117 KB
Prenesite datoteko
U-I-421/02-14
22. 9. 2005
SKLEP
Ustavno sodišče je v postopku za preizkus pobude Tatjane Greif iz Ljubljane, ki jo zastopajo Miro Senica, Janez Sever, mag. Blaž Strojan, Peter Fašun in Nevenka Pleterski, odvetniki v Ljubljani, na seji dne 22. septembra 2005
sklenilo:
Pobuda za začetek postopka za oceno ustavnosti 3. in 16. člena Zakona o zakonski zvezi in družinskih razmerjih (Uradni list SRS, št. 15/76, 1/89, 14/89 – ur.p.b. ter Uradni list RS, št. 64/01, 16/04 in 69/04 – ur.p.b.) se zavrže.
Obrazložitev
1. Pobudnica izpodbija 3. člen Zakona o zakonski zvezi in družinskih razmerjih (v nadaljevanju ZZZDR), ki v prvem odstavku določa, da je zakonska zveza z zakonom urejena življenjska skupnost moža in žene, v drugem odstavku pa, da je pomen zakonske zveze v zasnovanju družine, ter 16. člen ZZZDR, ki določa da je za sklenitev zakonske zveze potrebno, da dve osebi različnega spola izjavita pred pristojnim državnim organom svoje soglasje, da skleneta zakonsko zvezo na način, določen z zakonom.
2. Pobudnica zatrjuje, da sta izpodbijana člena ZZZDR  neskladju z 2. s 14. in s 15. členom Ustave ter s številnimi mednarodnimi konvencijami, priporočili, resolucijami in direktivami Sveta Evrope in Evropske unije. Navaja, da obstoječa definicija zakonske zveze ne dosega svojega pomena, saj s tem, ko zakonsko zvezo omejuje le na življenjsko skupnost ženske in moškega, od zakonskega urejanja izpušča del življenjskih skupnosti, ki v dejanskem življenju prav tako obstajajo. To je po mnenju pobudnice v neskladju z načeli pravne države, zaradi neenakega obravnavanja glede na spol pa tudi diskriminacijsko.
3. Iz celotne pobude je razvidno, da je glavni in bistveni očitek pobudnice v pobudi, da področje istospolnih partnerskih skupnosti sploh ni pravno urejeno. Z uveljavitvijo Zakona o registraciji istospolne partnerske skupnosti (Uradni list RS, št. 65/05 – ZRIPS) je bilo področje istospolnih partnerskih skupnosti urejeno. Zakon je začel veljati 23. 7. 2005, uporabljati pa se bo začel eno leto po uveljavitvi. Kot veljavni zakon je lahko predmet ustavnosodne presoje. Pobudnica torej več ne izkazuje pravovarstvene potrebe za začetek postopka za oceno ustavnosti izpodbijanih določb ZZZDR. Tudi morebitna ugotovitvena odločba Ustavnega sodišča po 48. členu Zakona o Ustavnem sodišču (Uradni list RS, št. 15/94 – v nadaljevanju ZUstS) glede na vsebino in bistvo pobude (splošna zahteva po pravni ureditvi nekega področja družbenega življenja) ne bi mogla izboljšati pravnega položaja pobudnice. Ustavno sodišče je zato njeno pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj